## Državni plan i program mjera zaštite od ionizirajućeg zračenja te intervencija u slučaju izvanrednog događaja

### NN 49/2008 (29.4.2008.), Državni plan i program mjera zaštite od ionizirajućeg zračenja te intervencija u slučaju izvanrednog događaja

# VLADA REPUBLIKE HRVATSKE

**1636**

Na temelju članka 37. stavka 1. Zakona o zaštiti od ionizirajućeg zračenja i
sigurnosti izvora ionizirajućeg zračenja (»Narodne novine«, broj 64/2006) i
članka 30. stavka 3. Zakona o Vladi Repub­like Hrvatske (»Narodne novine«, br.
101/98, 15/2000, 117/2001, 199/2003 i 30/2004), Vlada Republike Hrvatske je na
sjednici održanoj 24. travnja 2008. godine donijela

## ZAKLJUČAK

1. Donosi se Državni plan i program mjera zaštite od ionizirajućeg zračenja te
intervencija u slučaju izvanrednog događaja, u tekstu koji je sastavni dio ovog
Zaključka.
2. Ovaj Zaključak i Državni plan i program mjera zaštite od ionizirajućeg
zračenja te intervencija u slučaju izvanrednog događaja, objavit će se u
»Narodnim novinama«.

Klasa: 542-02/08-02/01
Urbroj: 5030104-08-1
Zagreb, 24. travnja 2008.

Predsjednik
**dr. sc. Ivo Sanader**, v. r.

### DRŽAVNI PLAN I PROGRAM MJERA ZAŠTITE OD IONIZIRAJUĆEG ZRAČENJA TE INTERVENCIJA U SLUČAJU IZVANREDNOG DOGAĐAJA

I. UVODNE NAPOMENE

Ovaj Državni plan i program mjera zaštite od ionizirajućeg zračenja te
intervencija u slučaju izvanrednog događaja (u daljnjem tekstu: Državni plan i
program), strateški je dokument Republike Hrvatske koji se odnosi na
intervencije u slučaju izvanrednih situacija koje mogu nastati prilikom
obavljanja djelatnosti s izvorima ionizirajućeg zračenja, odnosno prilikom
obavljanja nuklearnih djelatnosti.
Svrha izrade ovoga Državnog plana i programa sastoji se u izbjegavanju
determinističkih i smanjenju stohastičkih učinaka ionizirajućeg zračenja na
zdravlje izloženog stanovništva te izbjegavanju, odnosno smanjenju radiološkog
onečišćenja okoliša.

II. OPĆE ODREDBE

Ovim Državnim planom i programom utvrđuje se sustav pripravnosti te operativni
planovi i postupci koji se primjenjuju u slučaju nastanka sljedećih izvanrednih
događaja:
a) Nezgoda/nesreća u nuklearnoj elektrani Krško (Slovenija), nuklearnoj
elektrani Paks (Mađarska), te u drugim nuklearnim elektranama u svijetu čije se
radiološke posljedice mogu pojaviti na području Republike Hrvatske,
b) Nezgoda/nesreća na nuklearnom brodu koji se nalazi u Jadranskom moru,
c) Nezgoda/nesreća u prijevozu radioaktivnih/nuklearnih materijala na i preko
teritorija Republike Hrvatske,
d) Nezgoda/nesreća u skladištima radioaktivnog materijala,
e) Nezgoda/nesreća prilikom uporabe izvora zračenja (oštećenje, zapaljenje,
gubitak),
f) Nezgode/nesreće izazvane drugim okolnostima (vandalizam, sabotaža, kriminalna
i teroristička djelatnost, pad satelita koji za proizvodnju energije koristi
radioizotope i drugo).
Pojmovi koji se koriste u ovom Državnom planu i programu imaju sljedeće
značenje:
*Intervencije* su sustavne, unaprijed planirane mjere zaštite i spašavanja kojima
se smanjuje već postojeća razina izlaganja ionizirajućem zračenju ili mogućnost ozračenja ionizirajućim zračenjem koje je posljedica izvanrednog događaja.
*Izvanredni događaj* je događaj u svezi s djelatnostima s ionizirajućim zračenjem
ili sigurnošću nuklearnih postrojenja, prouzročen okolnostima koje više nisu pod
nadzorom, a čija je posljedica izlaganje povišenom ozračenju izloženih radnika,
stanovništva ili radiološko onečišćenje okoliša.
*Mjere zaštite i spašavanja* su intervencije koje se dijele na preventivne
(educiranje stanovništva), hitne (zaklanjanje, evakuacija, jodna profilaksa,
osobna dekontaminacija, kontrola hrane, kontrola vode za piće, medicinsko
zbrinjavanje stanovništva i druge mjere), i dugoročne (privremeno i trajno
preseljenje stanovništva iz ugroženog područja, kontrola prekograničnog prometa
ljudi i robe, različite zaštitne mjere u poljoprivredi, dekontaminacija i druge
mjere zaštite okoliša).
*Nesreća* razumijeva izvanredni događaj s velikim radiološkim posljedicama koje
mogu imati katastrofalne učinke na zdravlje ljudi i okoliš.
*Nezgoda* razumijeva izvanredni događaj s manjim radiološkim posljedicama koje
ostaju unutar stacionarnog objekta u kojemu se obavlja djelatnost s izvorima
ionizirajućeg zračenja ili nuklearna djelatnost, odnosno u manjoj mjeri
zahvaćaju lokalni okoliš. Nezgoda u prometu radioaktivnog/nuklearnog materijala
razumijeva radiološke posljedice koje ostaju unutar lokacije nezgode, odnosno u
manjoj mjeri zahvaćaju lokalni okoliš.
*Nositelj odobrenja* je pravna ili fizička osoba, tijelo državne uprave ili tijelo
lokalne i područne (regionalne) samouprave kojem je dano odobrenje za obavljanje
određene djelatnosti s izvorom ionizirajućeg zračenja.
*Operativne snage* sastoje se od službi i postrojbi središnjih tijela državne
uprave koje se zaštitom i spašavanjem bave u svojoj redovitoj djelatnosti,
stožera zaštite i spašavanja na lokalnoj, područnoj (regionalnoj) i državnoj
razini, zapovjedništva i postrojbi vatrogastva, zapovjedništva i postrojbi
civilne zaštite, te službi i timova pravnih osoba koje se zaštitom i spašavanjem
bave u svojoj redovitoj djelatnosti.
*Ovlašteni stručni tehnički servis* je pravna osoba koju je Državni zavod za
zaštitu od zračenja rješenjem ovlastio za obavljanje određenih stručnih poslova
zaštite od ionizirajućeg zračenja.
*Operativni postupak* je sistematizirani skup administrativnih i praktičnih mjera
i uputa koje se poduzimaju u slučaju nastanka izvanrednog događaja.
*Prijevoznik* je osoba koja obavlja prijevoz radioaktivnih/nuklearnih materijala i
koja je u ugovoru o prijevozu, odnosno ispravi o prijevozu navedena kao
prijevoznik.
*Specijalni timovi* su posebno uvježbani timovi koji raspolažu ljudstvom i
potrebnom tehničkom opremom za obavljanje specijalnih zadataka na terenu kao što
su: dekontaminacija objekata i površina, sanacija oštećenja, uspostava
inicijalnog i kontinuiranog radiološkog monitoringa i drugih zadataka.
Specijalni timovi regrutiraju se iz središnjih tijela državne uprave i pravnih
osoba koje se zaštitom od ionizirajućeg zračenja bave u okviru svoje redovite
djelatnosti.
*Sustav pripravnosti* je lokalna, područna (regionalna) i nacionalna
organiziranost ljudskih i tehničkih resursa s ciljem poduzimanja učinkovitih
mjera zaštite i spašavanja stanovništva, te zaštite okoliša.
*Unutarnji plan pripravnosti* je operativni plan aktivnosti usmjerenih na sanaciju
nastalog oštećenja i mjera zaštite radnika uključenih u provedbu tih aktivnosti,
kojega u slučaju nastanka izvanrednog događaja provodi nositelj odobrenja,
odnosno prijevoznik.
*Upravljanje u kriznim uvjetima* je postupak odlučivanja o potrebi poduzimanja
odgovarajućih mjera zaštite i spašavanja stanovništva, zaštite imovine i zaštite
okoliša. Upravljanje u kriznim uvjetima je oblik zapovijedanja postavljen na
principima jednonadređenosti i subordinacije. Upravljanje u kriznim uvjetima
obuhvaća i postupak informiranja lokalne i opće javnosti o nastalom izvanrednom
događaju, kao i davanja uputa o mjerama zaštite i spašavanja koje se poduzimaju.
*Vanjski plan pripravnosti* je operativni plan mjera zaštite i spašavanja kojega
provodi nadležno tijelo državne uprave s ciljem izbjegavanja determinističkih i
smanjenja stohastičkih učinaka ionizirajućeg zračenja na zdravlje izloženog
stanovništva te s ciljem izbjegavanja, odnosno smanjenja radiološkog onečišćenja
okoliša.

III. STUPNJEVI OPASNOSTI

Ovim Državnim planom i programom utvrđuje se sustav uzbunjivanja zbog nastanka
izvanrednog događaja koji se sastoji od tri stupnja opasnosti i to:
(1) potencijalna opasnost,
(2) realna opasnost i
(3) opća opasnost.
Potencijalna opasnost proglašava se u trenutku nastanka izvanrednog događaja.
Realna opasnost proglašava se u uvjetima u kojima nastala izvanredna situacija
može poprimiti karakteristike nezgode.
Opća opasnost proglašava se u uvjetima u kojima nastala izvanredna situacija ima
potencijal prerasti u nesreću.
Kriterije za proglašenje pojedinih stupnjeva opasnosti, nadležnosti za njihovo
proglašenje kao i način njihovoga proglašavanja propisuje se u odgovarajućim
operativnim postupcima o stupnjevanju opasnosti koje donosi ravnatelj Državnog
zavoda za zaštitu od zračenja u suradnji s drugim tijelima zaduženim za provedbu
ovoga Državnog plana i programa.

IV. SUSTAV PRIPRAVNOSTI

Sudionici u sustavu pripravnosti za slučaj nastanka izvanrednog događaja su:
(1) središnja tijela državne uprave,
(2) predstavnička tijela jedinica lokalne i područne (regionalne) samouprave,
(3) Stožer zaštite i spašavanja Republike Hrvatske,
(4) stožeri, zapovjedništva i rukovoditelji pri ministarstvima, državnim
upravama i zavodima te jedinicama lokalne i područne (regionalne) samouprave,
(5) operativne snage zaštite i spašavanja i
(6) specijalni timovi.
Osnovne zadaće koje sudionici sustava pripravnosti poduzimaju u kriznim uvjetima
izazvanim izvanrednim događajem su:
(1) aktiviranje sustava pripravnosti,
(2) upravljanje u kriznim uvjetima,
(3) stručna potpora upravljanju u kriznim uvjetima,
(4) poduzimanje mjera zaštite i spašavanja,
(5) međunarodna razmjena radioloških podataka i
(6) međunarodna suradnja u primjeni mjera zaštite i spašavanja.
Aktiviranje sustava pripravnosti u nadležnosti je jedinstvenog
operativno-komunikacijskog centra 112.
Aktiviranje sustava pripravnosti provodi se sukladno odgovarajućim standardnim
operativnim postupcima za aktiviranje sustava pripravnosti koji ovise o vrsti
izvanrednog događaja i ocijenjenom stupnju opasnosti, a koje donosi ravnatelj
Državne uprave za zaštitu i spašavanje.
Upravljanje u nezgodi izazvanoj izvanrednim događajem u prijevozu
radioaktivnih/nuklearnih materijala na i preko teritorija Republike Hrvatske u
nadležnosti je zapovjednika na lokaciji nezgode ili njegovih zamjenika.
Zapovjednik na lokaciji nezgode i njegovi zamjenici članovi su Kriznog stožera
Državnog zavoda za zaštitu od zračenja.
Zapovjednik na lokaciji nezgode upravlja raspoloživim ljudskim i tehničkim
resursima u skladu s odgovarajućim Generičkim operativnim planom zapovijedanja
na lokaciji nezgode, koji donosi ravnatelj Državnog zavoda za zaštitu od
zračenja.
Upravljanje u ostalim nezgodama sukladno ovome Državnom planu i programu u
nadležnosti je Kriznog stožera Državnog zavoda za zaštitu od zračenja.
Unutarnje ustrojstvo i način rada Kriznog stožera Državnog zavoda za zaštitu od
zračenja u kriznim uvjetima izazvanim nezgodama, sukladno ovome Državnom planu i
programu, utvrđuje se Priručnikom o radu kriznog stožera koji donosi ravnatelj
Državnog zavoda za zaštitu od zračenja.
Upravljanje u nesrećama sukladno ovome Državnom planu i programu u nadležnosti
je Državne uprave za zaštitu i spašavanje.
Stručnu potporu upravljanju u nezgodi izazvanoj izvanrednim događajem u
prijevozu radioaktivnih/nuklearnih materijala na i preko teritorija Republike
Hrvatske obvezno pružaju:
(1) Krizni stožer Ministarstva zdravstva i socijalne skrbi,
(2) zapovjednici postrojbi, odnosno timova pristiglih na lokaciju nezgode
(policijska postrojba, vatrogasna postrojba, postrojba za hitnu medicinsku
intervenciju i drugi specijalni timovi),
(3) sanitarni inspektor i
(4) inspektor za nuklearnu sigurnost.
Stručnu potporu upravljanju u ostalim nezgodama sukladno ovome Državnom planu i
programu obvezno pružaju nositelj odobrenja i Tehnički potporni centar Državnog
zavoda za nuklearnu sigurnost (u daljnjem tekstu: TPC DZNS).
Stručnu potporu upravljanju u nesrećama sukladno ovome Državnom planu i programu
obvezno pružaju Krizni stožer Državnog zavoda za zaštitu od zračenja i TPC DZNS.
Načini pružanja stručne potpore upravljanju u nezgodama/nesrećama izazvanu
izvanrednim događajem u prijevozu radioaktivnih/nuklearnih materijala na i preko
teritorija Republike Hrvatske, te u ostalim nezgodama kao i nesrećama sukladno
ovome Državnom planu i programu utvrđuju se Priručnikom o unutarnjem ustrojstvu
i načinu rada Kriznog stožera Državnog zavoda za zaštitu od zračenja, uputom o
radu sanitarnog inspektora, uputom o radu inspektora za nuklearnu sigurnost i
Priručnikom o radu TPC DZNS.
Poduzimanje mjera zaštite i spašavanja stanovništva, zaštite imovine i zaštite
okoliša tijekom nezgoda/nesreća sukladno ovome Državnom planu i programu u
nadležnosti je operativnih snaga i specijalnih timova.
Specijalni timovi su:
(1) timovi za radijacijsko-biološko-kemijsku zaštitu,
(2) timovi za sanaciju oštećenja i
(3) timovi za uspostavu inicijalnog i kontinuiranog radiološkog monitoringa.
Timovi za sanaciju oštećenja i timovi za uspostavu inicijalnog i kontinuiranog
radiološkog monitoringa sastavljaju se od osoba zaposlenih u pravnim osobama
koje se zaštitom od ionizirajućeg zračenja bave u okviru svojih redovitih
djelatnosti (nositelji odobrenja i ovlašteni stručni tehnički servisi). Na
zahtjev tih pravnih osoba rješenjem ravnatelja Državnog zavoda za zaštitu od
zračenja utvrđuju se specijalni zadaci na terenu u kriznim situacijama koje su
posljedice izvanrednih događaja, sukladno ovome Državnom planu i programu.
Aktivnosti koje poduzimaju specijalni timovi tijekom nezgoda/nesreća izazvanih
izvanrednim događajima, sukladno ovome Državnom planu i programu, moraju biti
razrađene u odgovarajućim generičkim operativnim postupcima za obavljanje
specijalnih zadataka.
Međunarodna razmjena radioloških podataka u nadležnosti je Kriznog stožera
Državnog zavoda za zaštitu od zračenja i TPC DZNS, u djelokrugu preuzetih
međunarodnih obveza.
Načini međunarodne razmjene radioloških podataka moraju biti razrađeni u
Priručniku o radu Kriznog stožera Državnog zavoda za zaštitu od zračenja i
Priručniku o radu TPC DZNS.

V. UNUTARNJI I VANJSKI PLANOVI PRIPRAVNOSTI

U slučaju nastanka izvanrednih događaja sukladno ovome Državnom planu i
programu, nositelji odobrenja obvezni su postupati sukladno odgovarajućim
unutarnjim planovima pripravnosti za te slučajeve.
Unutarnji planovi pripravnosti sastavni su dio akta o unutarnjem ustroju i
provedbi mjera zaštite od ionizirajućeg zračenja, s programom mjera osiguranja i
održanja kakvoće tijekom obavljanja djelatnosti s radioaktivnim izvorima, planom
mjera za slučaj izvanrednog događaja, te planom mjera zbrinjavanja radioaktivnog
otpada koji nastaje tijekom obavljanja djelatnosti s radioaktivnim izvorima, a
koji donosi nositelj odobrenja.
U slučaju nastanka nezgode/nesreće u skladištima radioaktivnog materijala,
prilikom uporabe izvora zračenja (oštećenje, zapaljenje, gubitak) i
nezgode/nesreće izazvane drugim okolnostima, Krizni stožer Državnog zavoda za
zaštitu od zračenja obvezan je postupati sukladno odgovarajućim vanjskim
planovima pripravnosti za te slučajeve.
Vanjski planovi pripravnosti utvrđuju se Priručnikom o unutarnjem ustrojstvu i
načinu rada Kriznog stožera Državnog zavoda za zaštitu od zračenja.
U slučaju nastanka nezgode/nesreće u nuklearnoj elektrani Krško (Slovenija),
nuklearnoj elektrani Paks (Mađarska), u drugim nuklearnim elektranama u svijetu,
čije se radiološke posljedice mogu pojaviti na području Republike Hrvatske, te
na brodu na nuklearni pogon koji se nalazi u Jadranskom moru, Državna uprava za
zaštitu i spašavanje postupa sukladno odgovarajućim vanjskim planovima
pripravnosti za te slučajeve.
Vanjski planovi pripravnosti utvrđuju se Standardnim operativnim postupcima o
radu Stožera zaštite i spašavanja Republike Hrvatske.
Unutarnji i vanjski planovi obvezno moraju sadržavati:
(1) svrhu, cilj i opseg plana,
(2) popis zakonskih i podzakonskih akata, preporuka i dokumenata na kojima se
plan temelji,
(3) popis mogućih izvanrednih događaja,
(4) razradu mogućih scenarija razvoja nezgode/nesreće,
(5) procjenu zona ugroženosti,
(6) organizaciju provedbe plana,
(7) način uspostave inicijalnog i kontinuiranog radiološkog monitoringa,
(8) mjere zaštite i spašavanja stanovništva, zaštite imovine i okoliša,
(9) planove za poduzimanje mjera zaštite i spašavanja (planovi intervencija) i
(10) mjere zaštite osoba uključenih u poduzimanje mjera zaštite i spašavanja.

VI. MJERE ZAŠTITE I SPAŠAVANJA

Provedba preventivnih mjera (educiranje stanovništva) obveza je svih sudionika
sustava pripravnosti, u okviru njihove nadležnosti.
Provedba hitnih mjera zaštite i spašavanja (zaklanjanje, evakuacija, jodna
profilaksa i drugo medicinsko zbrinjavanje stanovništva, kontrola hrane,
kontrola vode za piće i druge) u nadležnosti su Državne uprave za zaštitu i
spašavanje, sanitarne inspekcije ministarstva nadležnog za zdravstvo, Kriznog
stožera Ministarstva zdravstva i socijalne skrbi i drugih nadležnih tijela
državne uprave i jedinica lokalne i područne (regionalne) samouprave.
Provedba dugoročnih mjera zaštite i spašavanja (privremeno i trajno preseljenje,
kontrola prekograničnog prometa ljudi i robe, različite zaštitne mjere u
poljoprivredi, dekontaminacija i druge mjere zaštite okoliša) u nadležnosti su
Državne uprave za zaštitu i spašavanje, Carinske uprave i drugih nadležnih
tijela državne uprave i jedinica lokalne i područne (regionalne) samouprave.
Provedba hitnih mjera zaštite i spašavanja kao i provedba dugoročnih mjera
zaštite i spašavanja poduzima se sukladno odgovarajućem operativnom postupku za
poduzimanje pojedine mjere zaštite i spašavanja.

VII. OSPOSOBLJAVANJE I UVJEŽBAVANJE

Svaki od sudionika sustava pripravnosti sukladno ovome Državnom planu i programu
odgovoran je za osposobljavanje i uvježbavanje svojih radnika, odnosno svojih
stručnih grupa uključenih u provedbu odgovarajućih zadaća iz Državnog plana i
programa.
Uvježbavanje sustava pripravnosti sa svrhom provjere njegove učinkovitosti
organizira se periodično, po pojedinim dijelovima sustava i sustava u cjelini.
Uvježbavanje sustava u cjelini (velika vježba) organizira se svakih 10 godina.
Organiziranje velike vježbe u nadležnosti je Državne uprave za zaštitu i
spašavanje.
Nakon svakog uvježbavanja izrađuje se izvješće o provedenom uvježbavanju.
Izrada izvješća obveza je sudionika sustava pripravnosti koji je(su)
organizirao(li) uvježbavanje.
Rezultati uvježbavanja koriste se u svrhu unaprjeđenja učinkovitosti sustava
pripravnosti.
Sudionik(ci) sustava pripravnosti koji je(su) organizirao(li) uvježbavanje,
obvezni su izvješće o provedenom uvježbavanju dostaviti Državnom zavodu za
zaštitu od zračenja.

VIII. FINANCIRANJE

Financijska sredstva potrebna za uspostavu ovoga Državnog plana i programa,
osposobljavanja i uvježbavanja svojih djelatnika te uvježbavanja sustava
pripravnosti po dijelovima, osiguravaju sudionici sustava pripravnosti sukladno
ovome Državnom planu i programu iz svojih proračunskih sredstava.
Financijska sredstva za organiziranje velike vježbe osiguravaju se u državnom
proračunu, proračunima jedinica lokalne i područne (regionalne) samouprave i
proračunu Grada Zagreba.
Specijalni timovi sukladno ovome Državnom planu i programu (timovi za sanaciju
oštećenja i timovi za uspostavu inicijalnog i kontinuiranog radiološkog
monitoringa), obvezni su sudjelovati u intervencijama i uvježbavanjima na teret
vlastitih sredstava, uz naknadno podmirenje troškova iz proračuna.

IX. ZAVRŠNE ODREDBE

Operativne postupke o stupnjevanju opasnosti sukladno ovome Državnom planu i
programu, ravnatelj Državni zavod za zaštitu od zračenja donijet će u roku 6
mjeseci od dana stupanja na snagu ovoga Državnog plana i programa.
Standardne operativne postupke za aktiviranje sustava pripravnosti sukladno
ovome Državnom planu i programu ravnatelj Državne uprave za zaštitu i spašavanje
donijet će u roku od 6 mjeseci od dana stupanja na snagu ovoga Državnog plana i
programa.
Generički operativni plan zapovijedanja na lokaciji nezgode, sukladno ovome
Državnom planu i programu, ravnatelj Državnog zavoda za zaštitu od zračenja
donijet će u roku od 6 mjeseci od dana stupanja na snagu ovoga Državnog plana i
programa.
Priručnik o radu Kriznog stožera Državnog zavoda za zaštitu od zračenja
ravnatelj Državnog zavoda za zaštitu od zračenja donijet će u roku 12 mjeseci od
dana stupanja na snagu ovoga Državnog plana i programa.
Standardne operativne postupke o radu Stožera zaštite i spašavanja Republike
Hrvatske ravnatelj Državne uprave za zaštitu i spašavanje donijet će u roku od
12 mjeseci od dana stupanja na snagu ovog Državnog plana i programa.
Priručnik o radu TPC DZNS donijet će ravnatelj Državnog zavoda za nuklearnu
sigurnost u roku 6 mjeseci od dana stupanja na snagu ovoga Državnog plana i
programa.
Zapovjednika i njegove zamjenike na lokaciji nezgode sukladno ovome Državnom
planu i programu imenuje ravnatelj Državnog zavoda za zaštitu od zračenja u roku
3 mjeseca od dana stupanja na snagu ovoga Državnog plana i programa.
Ravnatelj Državnog zavoda za zaštitu od zračenja donijet će odluku o ustrojstvu
Kriznog stožera Državnog zavoda za zaštitu od zračenja u roku 3 mjeseca od dana
stupanja na snagu ovog Državnog plana i programa.
Nositelji odobrenja i Ovlašteni stručni tehnički servisi obvezni su u roku 6
mjeseci od dana stupanja na snagu ovoga Državnog plana i programa, Državnom
zavodu za zaštitu od zračenja podnijeti zahtjev za davanje rješenja kojim se
utvrđuju specijalni zadaci na terenu u kriznim situacijama koje su posljedice
izvanrednih događaja. Ovaj zahtjev obvezno mora sadržavati generičke operativne
postupke za obavljanje specijalnih zadataka sukladno ovome Državnom planu i
programu, i druge dokaze o sposobnosti za obavljanje specijalnih zadataka za
koje se rješenje zahtijeva.
Unutarnje planove pripravnosti, sukladno ovome Državnom planu i programu,
nositelji odobrenja obvezni su predati Državnom zavodu za zaštitu od zračenja u
roku 6 mjeseci od dana stupanja na snagu ovoga Državnog plana i programa.
Ravnatelj Državnog zavoda za zaštitu od zračenja, obvezan je u roku 3 mjeseca od
dana primanja unutarnjih planova pripravnosti iste odobriti.
Hitna mjera zaštite zdravlja stanovništva tabletama stabilnog joda (jodna
profilaksa) poduzima se u skladu s odgovarajućim operativnim postupkom o načinu
poduzimanja jodne profilakse koji utvrđuje ravnatelj Državnog zavoda za zaštitu
od zračenja u roku od 12 mjeseci od dana stupanja na snagu ovoga Državnog plana
i programa.
Uspostava ovoga Državnog plana i programa i sustava pripravnosti te njegovog
održavanja i unaprjeđenja, u nadležnosti je Državnog zavoda za zaštitu od
zračenja.
Državni zavod za zaštitu od zračenja jednom godišnje dostavlja Vladi Republike
Hrvatske izvješće o održavanju i unaprjeđenju Državnog plana i programa i
sustava pripravnosti.
Ovaj Državni plan i program mjera zaštite od ionizirajućeg zračenja te
intervencija u slučaju izvanrednog događaja objavit će se u »Narodnim novinama«.

Ostalo, NN 49/2008-1636
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)